Virallinen lehti nro C 371 , 08/12/1997 s. 0207



A4-0367/97 Päätöslauselma ehdotuksesta neuvoston päätöslauselmaksi, jolla vahvistetaan oikeus- ja sisäasioiden yhteistyön ensisijaiset alat 1. tammikuuta 1998 alkavalle kaudelle Amsterdamin sopimuksen voimaantulopäivään saakka (10021/1/97 - C4-0426/97 - 97/0910(CNS)) Euroopan parlamentti, joka - ottaa huomioon ehdotuksen neuvoston päätöslauselmaksi (10021/1/97 - C4- 0426/97 - 97/0910(CNS)), - ottaa huomioon Euroopan unionista tehdyn sopimuksen K.6 artiklan, - ottaa huomioon kansalaisvapauksien ja sisäasiain valiokunnan mietinnön ja oikeusasioita ja kansalaisten oikeuksia käsittelevän valiokunnan lausunnon (A4-0367/97), A. ottaa huomioon, että puheenjohtajamaa Luxemburg kuuli Euroopan parlamenttia perustamissopimuksen mukaisesti (Euroopan unionista tehdyn sopimuksen K.6 artiklan toinen kohta), B. katsoo, että neuvoston asettamat määräajat parlamentin kuulemiselle ovat hyvin usein estäneet riittävässä määrin viimeisteltyjen, yksityiskohtaisten ja dokumentoitujen lausuntojen laatimisen; 1. Korostaa, että johdanto-osan kappaleissa olisi Euroopan unionista tehdyn sopimuksen K.6 artiklan toisen kohdan mukaisesti viitattava siihen, että Euroopan parlamenttia kuullaan ja sen näkemykset otetaan aiheellisella tavalla huomioon; 2. Kiinnittää huomion siihen, että ensisijaiset alat olisi tarkistettava ennen 31. joulukuuta 1998, ellei Amsterdamin sopimus ole siihen mennessä tullut voimaan; 3. Kehottaa neuvostoa ensisijaisten alojen luetteloa tarkistaessaan ilmoittamaan, mitkä hankkeet on toteutettu ja mitä hankkeita ei ole toteutettu ja mistä syistä; 4. Kehottaa neuvostoa ennen Amsterdamin sopimuksen voimaantuloa kuulemaan Euroopan parlamenttia Euroopan unionista tehdyn sopimuksen K.6 artiklan toisen kohdan mukaisesti tehtäessä Schengenin sopimuksen puitteissa uusia päätöksiä ja valmisteltaessa Schengenin säännöstön sisällyttämistä; 5. Ehdottaa, että sen jälkeen kun kansallisia parlamentteja on kuultu, järjestetään lähitulevaisuudessa uusi Schengenin konferenssi, jonka tavoitteena on saada aikaan parlamentaarista valvontaa ja yhteistyötä Schengenin sopimuksen täytäntöönpanossa koskevat sopimukset; 6. Kehottaa neuvostoa pitämään ehdottoman ensisijaisena kaikkien toimenpiteiden hyväksymistä, jotka koskevat henkilöiden vapaan liikkuvuuden toteutumista, ja kehottaa tämän vuoksi neuvostoa hyväksymään kiireellisesti kolme 12. heinäkuuta 1995 henkilöiden vapaasta liikkuvuudesta tehtyä direktiiviehdotusta (ns. «Monti-direktiivit); 7. Pyytää, että rotusyrjinnän, muukalaisvihan ja juutalaisvastaisuuden torjuminen säilytetään edelleen neuvoston ehdottomana ensisijaisena tavoitteena myös Euroopan rotusyrjinnän vastaisen vuoden päätyttyä ja että erityistä huomiota kiinnitetään kansalaisjärjestöihin ja alan pienimuotoisiin hankkeisiin; 8. Pyytää lisäksi asettamaan etusijalle kaikki toimenpiteet oikeudellisen yhteistyön parantamiseksi ja tehostamiseksi sisämarkkinoilla; 9. Pyytää neuvostoa seuraamaan Euroopan unionista tehdyssä sopimuksessa vahvistettuja oikeudellista yhteistyötä koskevia tavoitteita aikaisempaa tiukemmin ja toteaa, että asiakirjojen tiedoksiantamisen, oikeudenistuntoon kutsumisen ja virka-apupyyntöjen esittämisen on oltava mahdollisia Euroopan unionissa ikään kuin se olisi yksi valtio; 10. Pyytää neuvostoa suosittelemaan Haagissa 25. lokakuuta 1980 tehdyn kansainvälisluonteisten oikeudenkäyntien helpottamista koskevan yleissopimuksen allekirjoittamista ja ratifiointia niille jäsenvaltioille, jotka eivät vielä ole tehneet näin; 11. Kiinnittää huomiota siihen, että neuvoston on lopultakin ryhdyttävä ratkaisemaan ongelmaa, jonka oikeussuojan tosiasiallinen puuttuminen rajat ylittävissä riita-asioissa aiheuttaa, ja saatava aikaan oikeudellisesti sitovia ratkaisuja; 12. Toteaa, että koska sen Haagin sopimuksen lisäksi, joka koskee kansainvälisluonteisten oikeudenkäyntien helpottamista ja jota kaikki jäsenvaltiot eivät vielä ole ratifioineet, on olemassa myös muita Haagin sopimuksia, joita jäsenvaltiot eivät ole vielä allekirjoittaneet eivätkä ratifioineet, oikeusasioita ja kansalaisten oikeuksia käsittelevä valiokunta aikoo laatia asiaa koskevan valiokunta-aloitteisen mietinnön; 13. Pyytää neuvostoa jatkamaan toimia terrorismin torjumiseksi ja ryhtymään tarvittaviin toimiin, jotta Europol käyttäisi viipymättä valtuuksiaan tällä alueella; 14. Toistaa komissiolle ja neuvostolle esittämänsä pyynnön, että Euroopan parlamentin kanssa vakiinnutettaisiin työsuhteet, jotka mahdollistavat kolmannen pilarin alaisten kuulemisten moitteettoman toteutuksen; kehottaa näin ollen neuvostoa myöntämään Euroopan parlamentille jo Amsterdamin sopimuksen täytäntöönpanon valmisteluvaiheessa oikeuden tulla kuulluksi ja toivoo, että Euroopan komissio käyttää yhä enemmän aloiteoikeuttaan; 15. Kehottaa puhemiestään välittämään tämän päätöslauselman neuvostolle, komissiolle ja jäsenvaltioiden hallituksille ja parlamenteille.